— Прыемна ўсведамляць, што беларуская адукацыя так актыўна змяняецца ў бок інфарматызацыі. Як настаўнік інфарматыкі адзначу, што з’яўленне воблачных сервераў, пра якія шмат гаварылася на секцыі, — вельмі своечасовая з’ява. Маштабы такіх змен не змогуць не паўплываць станоўча на работу навучальных устаноў: не патрэбны будуць вузкія спецыялісты, якія абслугоўвалі б тэхнічнае абсталяванне — займаліся настройкай школьных сервераў, устаноўкай праграмнага забеспячэння і г.д. Не будзе патрэбы і ў набыцці магутных сервераў — у выніку на тэхнічным абсталяванні школ можна будзе значна сэканоміць, пры гэтым не згубіўшы якасці. Спадзяюся, дзякуючы ўкараненню воблачных тэхналогій, педагогі краіны атрымаюць неабмежаваныя магчымасці ўзаемадзеяння і паміж сабой, і са сваімі вучнямі.